PM2.5 กำลังเริ่มกระทบเศรษฐกิจ
ใครจะไปคิดว่าจะมีวันนี้ วันที่อากาศที่เราหายใจก็มีราคา
25 ม.ค. 2562

PM2.5 กำลังเริ่มกระทบเศรษฐกิจ / โดย ลงทุนแมน
ใครจะไปคิดว่าจะมีวันนี้
วันที่อากาศที่เราหายใจก็มีราคา
วันนี้เป็นอีกหนึ่งวันที่กรุงเทพมหานครมีอากาศที่มีมลพิษมากสุดในรอบปี
มลพิษวัดจากอะไร
Particulate Matter 2.5 (PM2.5) คือ ฝุ่นละอองขนาดเล็กกว่า 2.5 ไมครอน และมีขนาดเล็กกว่าเส้นผมกว่า 20 เท่า
ด้วยความที่ขนาดนั้นเล็กมาก ทำให้ PM2.5 สามารถเข้าสู่ร่างกาย ซึ่งส่งผลเสียอย่างร้ายแรงต่อระบบทางเดินหายใจของมนุษย์
เราจะหลีกเลี่ยงอากาศที่มีมลพิษได้อย่างไร?
ถ้าเราอยู่ในบ้านการทำให้อากาศมลพิษเป็นอากาศบริสุทธิ์ต้องใช้เครื่องฟอก และเครื่องฟอกเหล่านี้ก็มีราคาแพงเสียด้วย
คนที่ขายเครื่องฟอกในช่วงนี้ แน่นอนว่ามียอดขายเพิ่มหลายเท่าตัว
และเครื่องฟอกในบางรุ่น ถึงมีเงินก็หาซื้อไม่ได้.. เพราะสินค้าขาดตลาด
แต่ถ้าเราอยู่นอกบ้าน เราจำเป็นต้องใช้หน้ากากกันมลพิษ
ดังนั้นคนที่ขายหน้ากากกันมลพิษ ก็มียอดขายเพิ่มหลายเท่าตัว
และอีกเช่นกัน หน้ากากกันมลพิษบางรุ่นที่ขาดตลาด ราคาก็เพิ่มสูงขึ้นเป็นเท่าตัว
ดูเหมือนเรื่องเหล่านี้จะเป็นผลดีต่อบริษัทที่ขายสินค้ากันมลพิษ
แต่จริงๆ แล้ว นี่คือจุดเริ่มต้นของการ “ทำลาย” ในหลายธุรกิจ
ถ้าคนที่มีธุรกิจที่อยู่กลางแจ้งจะเริ่มได้รับผลกระทบอย่างชัดเจนใน 1 - 2 สัปดาห์นี้
และธุรกิจกลางแจ้งมีมากอย่างที่เรานึกไม่ถึง
ถ้าวันนี้เพื่อนชวนเราไป ตีกอล์ฟ เตะบอล วิ่งออกกำลังกาย เราคงไม่อยากไป
ถ้าวันนี้มีคนชวนเราไป สวนอาหาร ลานเบียร์ Rooftop นั่งชิลล์ กลางสายลม เราคงส่ายหน้า
และสิ่งที่จะเกิดขึ้นต่อไปก็คือ หลายคนเริ่มไม่อยากออกนอกบ้าน ถ้าไม่จำเป็น..
เพราะการออกนอกบ้าน หมายถึง การต้องนั่งรถบนท้องถนน และต้องสัมผัสอากาศภายนอก
แม้แต่ธุรกิจในร่ม ที่เราต้องออกนอกบ้านเพื่อไปใช้บริการ จะเริ่มได้รับผลกระทบ
ทั้งศูนย์การค้า โรงภาพยนตร์ ร้านค้าริมถนน จะเริ่มมีคนไปใช้บริการน้อยลง
นักท่องเที่ยวจะลดลง เพราะนักท่องเที่ยวเป็นกลุ่มที่ต้องเจอกับอากาศภายนอกมากที่สุด
ก็ไม่รู้ว่าเหตุการณ์นี้จะยังอยู่กับเราไปอีกนานแค่ไหน?
ถ้ามันเป็นเหตุการณ์ที่เกิดขึ้นแบบชั่วคราวก็คงกระทบไม่นาน
แต่ถ้ามันเกิดขึ้นแบบถาวร..
ทุกอย่างในประเทศไทยจะเปลี่ยนไป
จะมีหลายธุรกิจเริ่มได้รับผลกระทบเพราะเรื่องนี้ และ ก็จะมีหลายธุรกิจที่เกิดใหม่เพราะเรื่องนี้
เมื่อคนอยู่แต่ในบ้าน ก็จะมีหลายบริการตามมา
บริการส่งอาหารถึงบ้าน การออกกำลังกายในบ้าน หรือแม้แต่การดูภาพยนตร์อยู่ที่บ้าน
โรงงานเครื่องฟอกอากาศต้องขยายกำลังการผลิตเพื่อรองรับความต้องการอีกหลายเท่าตัว
แม้แต่โรงพยาบาลอาจต้องขยายเช่นกันเพื่อรับผู้ป่วยทางเดินหายใจ
ไม่น่าเชื่อว่าจะมีวันนี้
วันที่อากาศที่ดูเหมือนได้เปล่า
กลับกลายเป็นสิ่งที่มีราคา
ต่อไปนี้เราจะบอกคนอื่นว่า หายใจทิ้งไปวันๆ ไม่ได้แล้ว
เพราะแค่การหายใจ ก็มีต้นทุนเหมือนกัน..
----------------------
 เล่นแอป blockdit ไม่มีต้นทุน โหลดฟรีได้ที่ 
 โซเชียลมีเดียรูปแบบใหม่ของคนไทย
----------------------